Xander Bylsma vandag verder kruisondervraXander Bylsma in die hof. Foto: Mia Spies/eNuus Die moordbeskuldigde Xander Bylsma (20) sal vandag in die hooggeregshof in Mmabatho verder kruisondervra word oor sy bekentenis wanneer die verhoor hervat. Die verhoor is in Mei uitgestel nadat Bylsma se regspan aan die saak onttrek het. Dit was die tweede regspan wat aan die saak onttrek het. Bylsma se eerste prokureur het ook vroeër vanjaar weens ŉ vertrouensbreuk onttrek. Bylsma word van die moord op sy eksmeisie, Sharnelle Hough (17), en haar boesemvriendin, Marna Engelbrecht (16), aangekla. Bylsma het begin getuig toe die verhoor in Mei hervat het. ŉ Binneverhoor is tans aan die gang om te bepaal of ŉ bekentenis wat Bylsma in die bakkie op pad na die polisiestasie gemaak het, wat ook op band vasgevang is, as bewysstuk toegelaat mag word. Sharnelle Hough (17), links, en Marna Engelbrecht (16). Foto: Via Facebook Maroela Media het vroeër berig Bylsma se stem kan op die bandopname gehoor word waar hy aan die private speurder Chris Saunders sê Marna het die betrokke aand eerste gesterf, maar dat hy daarna nog wou probeer het om dinge tussen hom en Sharnelle uit te praat. In die bandopname verduidelik Bylsma hoe hy die nylontou om Sharnelle se nek gebind en haar by die trapreling laat afsak het. “Ek het ŉ knoop gemaak om die trappe se ding. Toe ryg ek die tou deur en toe sit ek die tou om haar nek. Toe stamp ek haar af,” sê Bylsma in die bandopname. Later beweer hy egter Sharnelle wou nie meer lewe nie. Sharnelle en Marna se liggame is op 26 Mei verlede jaar in hul koshuis by Hoërskool Stella in die Noordwes-dorpie aangetref. Sharnelle se liggaam het aan ŉ nylontou aan ŉ trapreling gehang, terwyl Marna se liggaam met ŉ handsakband om haar nek in die badkamer aangetref is. Albei is verwurg. Bylsma is ure daarna in hegtenis geneem nadat Saunders hom na die polisiestasie op Vryburg geneem het. Die saak word deur regter Ronald Hendricks aangehoor. Adv. Johan Smit SC kla aan.